Title: กฎกระทรวง ฉบับที่ 8 (พ.ศ. 2562) ออกตามความในพระราชบัญญัติภาษีเงินได้ปิโตรเลียม พ.ศ. 2514

กฎกระทรวง
ฉบับที่ ๘
(พ.ศ. ๒๕๖๒)
ออกตามความในพระราชบัญญัติภาษีเงินได้ปิโตรเลียม
พ.ศ. ๒๕๑๔

อาศัยอำนาจตามความในมาตรา ๑๙
แห่งพระราชบัญญัติภาษีเงินได้ปิโตรเลียม พ.ศ. ๒๕๑๔ และมาตรา ๒๙
แห่งพระราชบัญญัติภาษีเงินได้ปิโตรเลียม พ.ศ. ๒๕๑๔ ซึ่งแก้ไขเพิ่มเติมโดยพระราชบัญญัติภาษีเงินได้ปิโตรเลียม
(ฉบับที่ ๗) พ.ศ. ๒๕๖๐ รัฐมนตรีว่าการกระทรวงการคลังออกกฎกระทรวงไว้ ดังต่อไปนี้

ข้อ ๑  กฎกระทรวงนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป[๑]

ข้อ ๒  ในกรณีที่มีการโอนกิจการปิโตรเลียม
ให้บริษัทผู้รับโอนถือเอาผลขาดทุนประจำปีคงเหลือของบริษัทผู้โอนเพื่อประโยชน์ในการหักลดหย่อนตามมาตรา
๒๘ (๑) นับแต่รอบระยะเวลาบัญชีของบริษัทผู้รับโอนที่มีการโอนเป็นต้นไป 

ข้อ ๓  เพื่อประโยชน์ในการหักลดหย่อนตามมาตรา
๒๘ (๑) ให้บริษัทผู้รับโอนถือเอาผลขาดทุนประจำปีคงเหลือของบริษัทผู้โอนได้ตามหลักเกณฑ์
วิธีการ และเงื่อนไข ดังต่อไปนี้ 
(๑) ในกรณีที่ค่าตอบแทนที่บริษัทผู้รับโอนจ่ายให้แก่บริษัทผู้โอนอันเนื่องมาจากการโอนกิจการปิโตรเลียม
เป็นจำนวนต่ำกว่าผลบวกของมูลค่าทรัพย์สินหลังจากหักค่าชดเชยรายจ่ายที่เป็นทุนแล้วกับผลขาดทุนประจำปีคงเหลือของบริษัทผู้โอน
แต่สูงกว่ามูลค่าทรัพย์สินดังกล่าว ผลขาดทุนประจำปีคงเหลือที่จะนำมาหักลดหย่อนได้
ต้องไม่เกินจำนวนของผลต่างระหว่างค่าตอบแทนดังกล่าวกับมูลค่าทรัพย์สินหลังจากหักค่าชดเชย
และถ้ามีผลขาดทุนประจำปีคงเหลือยกมาจากหลายรอบระยะเวลาบัญชีให้เฉลี่ยจำนวนส่วนแตกต่างตามส่วนของผลขาดทุนคงเหลือของแต่ละรอบระยะเวลาบัญชี
(๒) ในกรณีที่ค่าตอบแทนอันเนื่องมาจากการโอนกิจการปิโตรเลียมตาม
(๑) เป็นจำนวนไม่เกินมูลค่าทรัพย์สินหลังจากหักค่าชดเชยแล้ว
บริษัทผู้รับโอนจะถือเอาผลขาดทุนประจำปีคงเหลือของบริษัทผู้โอนเพื่อประโยชน์ในการหักลดหย่อนตามมาตรา
๒๘ (๑) ไม่ได้ 

ข้อ ๔  ความในข้อ
๓ มิให้นำมาใช้บังคับในกรณีการโอนสัมปทานตามมาตรา ๔๘ แห่งพระราชบัญญัติปิโตรเลียม
พ.ศ. ๒๕๑๔ และที่แก้ไขเพิ่มเติม 

ข้อ ๕  กฎกระทรวงนี้ให้ใช้บังคับแก่กรณีการโอนกิจการปิโตรเลียมที่กระทำขึ้นตั้งแต่วันที่
๒๓ มิถุนายน ๒๕๖๐ เป็นต้นไป 

ให้ไว้ ณ วันที่ ๑๕ พฤษภาคม พ.ศ. ๒๕๖๒
อภิศักดิ์  ตันติวรวงศ์
รัฐมนตรีว่าการกระทรวงการคลัง

หมายเหตุ :- เหตุผลในการประกาศใช้กฎกระทรวงฉบับนี้ คือ
โดยที่มาตรา ๒๙ แห่งพระราชบัญญัติภาษีเงินได้ปิโตรเลียม พ.ศ. ๒๕๑๔ ซึ่งแก้ไขเพิ่มเติมโดยพระราชบัญญัติภาษีเงินได้ปิโตรเลียม
(ฉบับที่ ๗) พ.ศ. ๒๕๖๐ กำหนดให้ในกรณีที่มีการโอนกิจการปิโตรเลียม
ให้บริษัทผู้รับโอนกิจการปิโตรเลียมถือเอาผลขาดทุนประจำปีคงเหลือของบริษัทผู้โอนเพื่อประโยชน์ในการหักลดหย่อนได้นับแต่รอบระยะเวลาบัญชีที่มีการโอนเป็นต้นไปได้เสมือนหนึ่งว่ามิได้มีการโอนกิจการปิโตรเลียม  ทั้งนี้ ตามหลักเกณฑ์ วิธีการ
และเงื่อนไขที่กำหนดในกฎกระทรวง  จึงจำเป็นต้องออกกฎกระทรวงนี้

อรญา/จัดทำ
๑๘ มิถุนายน
๒๕๖๒

[๑]
ราชกิจจานุเบกษา
เล่ม ๑๓๖/ตอนที่ ๗๐ ก/หน้า ๔/๒๘ พฤษภาคม ๒๕๖๒